b'\n_START_ARTICLE_\nChromas\n_START_SECTION_\nSavyb\xc4\x97s\n_START_PARAGRAPH_\nTai kietas, baltas, blizgantis metalas. Atsparus korozijai. Itin kietas (grynu chromu galima rai\xc5\xbeyti stikl\xc4\x85). Jis ir jo junginiai naudojami plieno lydymo gamyklose metalo pavir\xc5\xa1i\xc5\xb3 padengimui (chromavimui), poligrafijos ir od\xc5\xb3 apdirbimo, stiklo gamybos pramon\xc4\x97je, \xc4\xafeina \xc4\xaf elektrinio suvirinimo elektrod\xc5\xb3 sud\xc4\x97t\xc4\xaf. Chromas yra pla\xc4\x8diai naudojamas plieno legiruojantis priedas, padidinantis kietum\xc4\x85 bei atsparum\xc4\x85 korozijai, neatskiriama ner\xc5\xabdijan\xc4\x8dio plieno dalis. Nuodingiausi yra \xc5\xa1e\xc5\xa1iavalen\xc4\x8dio chromo junginiai, be to, neseniai \xc4\xafrodyta, kad jie yra kancerogenai, sukeliantys plau\xc4\x8di\xc5\xb3 v\xc4\x97\xc5\xbe\xc4\xaf.\n_START_SECTION_\nChromo ir jo jungini\xc5\xb3 poveikis \xc5\xbemogaus organizmui\n_START_PARAGRAPH_\nChromo junginiai patenka \xc4\xaf organizm\xc4\x85 pro kv\xc4\x97pavimo takus ir od\xc4\x85, kaupiasi kepenyse, inkstuose ir endokrinin\xc4\x97se liaukose. I\xc5\xa1siskiria i\xc5\xa1 organizmo su tul\xc5\xbeimi ir \xc5\xa1lapimu. Apsinuodijimo simptomatika priklauso nuo \xc4\xaf organizm\xc4\x85 patekusio chromo kiekio. Lengvai apsinuodijus, sudirginama vir\xc5\xa1utini\xc5\xb3 kv\xc4\x97pavimo tak\xc5\xb3 gleivin\xc4\x97 (sloga, \xc4\x8diaudulys, per\xc5\xa1t\xc4\x97jimas gerkl\xc4\x97je, nosiarykl\xc4\x97je, sausas kosulys ir kt.). Veikiant didesn\xc4\x97ms chromo koncentracijoms, prie min\xc4\x97t\xc5\xb3 simptom\xc5\xb3 prisideda kraujavimas i\xc5\xa1 nosies, kv\xc4\x97pavimo tak\xc5\xb3 gleivin\xc4\x97se atsiranda opel\xc4\x97s, gali i\xc5\xa1op\xc4\x97ti ir prakiurti nosies pertvara. Chromo junginiai, veikdami od\xc4\x85, gali sukelti dermatit\xc4\x85, odos i\xc5\xa1op\xc4\x97jimus. D\xc4\x97l odos sensibilizacijos chromui gali i\xc5\xa1sivystyti egzema. \xc5\xa0alia specifinio poveikio odai ir gleivin\xc4\x97ms, chromo junginiai pasi\xc5\xbeymi ir bendru toksiniu poveikiu. Da\xc5\xbenai pa\xc5\xbeeid\xc5\xbeiamas vir\xc5\xa1kinimo traktas (gastritai, opalig\xc4\x97), inkstai (nefroz\xc4\x97) ir kv\xc4\x97pavimo organai (plau\xc4\x8di\xc5\xb3 u\xc5\xbedegimas, bronchin\xc4\x97 astma, pneumoskleroz\xc4\x97, plau\xc4\x8di\xc5\xb3 v\xc4\x97\xc5\xbeys). Profilaktikai svarbu, kad prie chromavimo voni\xc5\xb3 b\xc5\xabt\xc5\xb3 tinkamai \xc4\xafrengta efektyvi vietin\xc4\x97 i\xc5\xa1traukiamoji ir bendra ventiliacija, darbininkai turi d\xc4\x97v\xc4\x97ti specdrabu\xc5\xbeius, gumines pir\xc5\xa1tines, respiratorius. Rank\xc5\xb3 odos apsaugai naudojamos specialios pastos, po darbo jos nuplaunamos 5\xc2\xa0% natrio tiosulfato tirpalu. Galvanini\xc5\xb3 cech\xc5\xb3 oro u\xc5\xbeter\xc5\xa1imo chromo anhidridu suma\xc5\xbeinimui \xc4\xaf elektrolit\xc4\x85 pridedama sulfofluorido (C8HF15O3S) arba chromino, kuris neleid\xc5\xbeia pastarajam garuoti. Kontraindikacijos darbui su chromu yra vir\xc5\xa1utini\xc5\xb3 kv\xc4\x97pavimo tak\xc5\xb3 ligos, nosies pertvaros i\xc5\xa1krypimas, plau\xc4\x8di\xc5\xb3 tuberkulioz\xc4\x97, bronchin\xc4\x97 astma, egzema. Chromo anhidrido, chromat\xc5\xb3 ir bichromat\xc5\xb3 leistina koncentracija darbo patalp\xc5\xb3 ore \xe2\x80\x93 0,01 mg/m\xc2\xb3.\n_START_SECTION_\nBiologin\xc4\x97 reik\xc5\xa1m\xc4\x97\n_START_PARAGRAPH_\n\xc5\xa0is mikroelementas padeda deginti riebalus, greitina med\xc5\xbeiag\xc5\xb3 apykait\xc4\x85 ir ma\xc5\xbeina nor\xc4\x85 smali\xc5\xbeiauti._NEWLINE_Nat\xc5\xabralus chromo \xc5\xa1altinis \xe2\x80\x93 rupi duona, bulv\xc4\x97s, kukur\xc5\xabzai, juodoji arbata, alaus miel\xc4\x97s, daiginti kvie\xc4\x8diai, m\xc4\x97sa, v\xc4\x97\xc5\xbeiagyviai. Daugiausiai chromo yra neskaldyt\xc5\xb3 gr\xc5\xabd\xc5\xb3 duonoje._NEWLINE_Rekomenduojama chromo paros norma \xe2\x80\x93 100-300 \xc2\xb5g.'